Τάουνσβιλ

Η Τάουνσβιλ (αγγλ. Townsville) είναι πόλη και λιμάνι στην πολιτεία Κουίνσλαντ της Αυστραλίας. Με πληθυσμό που εκτιμήθηκε σε 201.313 κατοίκους το 2024, η Τάουνσβιλ είναι η μεγαλύτερη πόληAustralian Census 2021, Townsville του βόρειου Κουίνσλαντ και της βόρειας Αυστραλίας γενικότερα (συγκεκριμένα βορείως του 25ου παραλλήλου νότιου πλάτους). Θεωρείται εξάλλου ανεπίσημα η πρωτεύουσα του βόρειου Κουίνσλαντ και φιλοξενεί πολλές κυβερνητικές υπηρεσίες και διοικητικά γραφεία μεγάλων επιχειρήσεων του βόρειου μισού της πολιτείας.

Η πόλη βρίσκεται στην ξηρή τροπική περιοχή του Κουίνσλαντ. Στον ωκεανό απέναντι από την πόλη βρίσκεται το κεντρικό τμήμα του Μεγάλου Κοραλλιογενούς Υφάλου. Η Τάουνσβιλ έχει μεγάλες βιομηχανίες, όπως ένα από τα μεγαλύτερα εργοστάσια ψευδαργύρου σε όλο τον κόσμο, εργοστάσιο νικελίου και άλλα. Στις αρχές της δεκαετίας του 2020 έγιναν έργα κόστους 30 εκατομμυρίων δολαρίων για την επέκταση του λιμανιού της πόλεως, που περιλαμβάνουν τη διεύρυνση του εκβαθυσμένου διαύλου προς το λιμάνι και την εγκατάσταση ενός γερανού των 70 τόνων, ώστε να μπορούν να χρησιμοποιήσουν τον λιμένα πολύ μεγαλύτερα φορτηγά πλοία. Ο λόγος είναι ότι η σημασία του λιμένα αυξήθηκε εξαιτίας της εγγύτητάς του με την Ασία και με μείζονες εμπορικούς εταίρους όπως η Κίνα.

Μεγάλους τομείς της διαφοροποιημένης οικονομίας της Τάουνσβιλ αποτελούν η αμυντική βιομηχανία, η παροχή υπηρεσιών δημόσιας διοικήσεως, υπηρεσιών υγείάς και εκπαιδεύσεως, η μεταποίηση, η ενέργεια, οι μεταφορές και η επιμελητεία (logistics). Η πόλη έχει εδραιωθεί ως εθνικό κέντρο για τις ανανεώσιμες πηγές ενέργειας, με παραγωγή πράσινου υδρογόνου και πολυκρυσταλλικού πυριτίου, καθώς και το κέντρο της πρωτοβουλίας CopperString 2032, του μεγαλύτερου προγράμματος μεταφοράς ανανεώσιμης ενέργειας της Αυστραλίας. Η Τάουνσβιλ είναι το «φρούριο» της Αυστραλίας, καθώς φιλοξενεί μεγάλο μέρος της στρατηγικής δυνατότητας των Αυστραλιανών Ενόπλων Δυνάμεων, με ουσιώδεις υπηρεσίες, όπως τη συντήρηση αλυσίδων εφοδιασμού, ενώ κοντά στην πόλη υπάρχουν δύο από τις μεγαλύτερες στρατιωτικές βάσεις σε όλη την Αυστραλία, η μία του στρατού ξηράς και η άλλη της πολεμικής αεροπορίας (RAAF Base Townsville) που μπορεί να φιλοξενήσει τα περισσότερα αυστραλιανά στρατιωτικά αεροσκάφη σε υπηρεσία σήμερα. Χάρη στη βιομηχανία της η πόλη έχει Ακαθάριστο Προϊόν 15,1 δισεκατομμύρια δολάρια. (στοιχεία του 2023). Από απόψεως μεταφορών και συγκοινωνιών, η Τάουνσβιλ εξυπηρετείται από το Αεροδρόμιό της και το λιμάνι της, το μεγαλύτερο λιμάνι γενικού φορτίου και εμπορευματοκιβωτίων σε ολόκληρη τη βόρεια Αυστραλία.

Αξιοθέατα και τόποι που προσελκύουν τουρίστες στην πόλη είναι μεταξύ άλλων:

 Το «The Strand», μια μακριά τροπική παραλία και λωρίδα με κήπους.
 Το πάρκο Ρίβεργουεϊ, στις όχθες του ποταμού Ρος.
 Το Reef HQ, ένα μεγάλο τροπικό ενυδρείο, που διαθέτει μεγάλο μέρος της ιθαγενούς χλωρίδας και πανίδας του Μεγάλου Κοραλλιογενούς Υφάλου.
 Το Μουσείο του Τροπικού Κουίνσλαντ, που ανεγέρθηκε γύρω από τα απομεινάρια του βυθισμένου βρετανικού πολεμικού πλοίου «Πανδώρα» (1779-1791).
 Ο Λόφος του Κάστρου (Κασλ Χιλ), γνωστός στους ιθαγενείς ως Κουθαρίνγκα, ένας απομονωμένος μονόλιθος από ροζ γρανίτη, το πλέον ευδιάκριτο τοπόσημο της περιοχής.
 Το Townsville Sports Reserve.
 Η Μαγνητική Νήσος, ένα αρκετά μεγάλο γειτονικό νησί, το μεγαλύτερο μέρος του οποίο είναι εθνικό πάρκο.

Στην Τάουνσβιλ έχει γεννηθεί μεταξύ άλλων και ο ακτιβιστής του διαδικτύου Τζούλιαν Ασάνζ (γενν. 1971).

Παραπομπές

 Εξωτερικοί σύνδεσμοι 
 Ιστότοπος του Δήμου
 Η Τάουνσβιλ στον ιστότοπο του Πανεπιστημίου του Κουίνσλαντ

Ταουνσβιλ